हिन्दू संगठनों के विरोध-प्रदर्शन के बाद लाठी और पत्थर चले; पुलिस ने लाठीचार्ज किया
Maharashtra Kolhapur Violence Latest News Update  इस पोस्ट के विरोध में बड़ी संख्या में लोग लक्ष्मीपुरा पुलिस स्टेशन के सामने इकट्ठा होकर प्रदर्शन करने लगे
महाराष्ट्र के कोल्हापुर में औरंगजेब की तारीफ में एक सोशल मीडिया पोस्ट को लेकर बुधवार को दो गुटों में हिंसक झड़प हो गई। इसमें दोनों तरफ से जमकर लाठी-डंडे चले और पत्थरबाजी हुई। हालात काबू में करने के लिए पुलिस को लाठीचार्ज करना पड़ा।
कोल्हापुर के SP महेंद्र पंडित ने बताया कि मंगलवार को वॉट्सऐप ग्रुप पर औरंगजेब की तारीफ में कुछ लोगों ने एक पोस्ट वायरल किया था। बुधवार को इसके विरोध में हिन्दू संगठनों ने कोल्हापुर बंद का ऐलान किया था। वे इन लोगों पर कार्रवाई की मांग कर रहे थे।
दो लोगों पर केस दर्ज
SP पंडित के मुताबिक, हिन्दू संगठनों ने आज शहर के दशहरा चौक, टाऊन हॉल, लक्ष्मीपुरा आदि इलाकों में पथराव करते हुए प्रदर्शन किया। इससे पूरे जिले में स्थिति तनावपूर्ण हो गई थी। पुलिस ने तत्काल लाठीचार्ज कर भीड़ को तितर-बितर किया और स्थिति पर काबू पाया।
फिलहाल स्थिति नियंत्रण में है। लोगों से शांत रहने की अपील की गई है। कोई अप्रिय घटना नहीं हुई है। इधर लक्ष्मीपुरा पुलिस स्टेशन में वॉट्सऐप पोस्ट को लेकर दो लोगों पर मामला दर्ज किया गया है। घटना की जांच की जा रही है। इलाके में 19 जून तक धारा 144 लगा दी गई है।
डिप्टी CM बोले- महाराष्ट्र के कुछ जिलों में औरंगजेब की औलादें पैदा हुई हैं 
महाराष्ट्र के डिप्टी CM देवेंद्र फडणवीस ने कोल्हापुर की घटना पर कहा- महाराष्ट्र के कुछ जिलों में औरंगजेब की औलादें पैदा हुई हैं। वे औरंगजेब की फोटो दिखाते, रखते और स्टेटस लगाते हैं। इस कारण समाज में दुर्भावना और तनाव पैदा हो रहा है। सवाल यह है कि अचानक औरंगजेब की इतनी औलादें कहां से पैदा हो गई हैं। इनका असली मालिक कौन है वह हम ढूंढेंगे। परिस्थिति नियंत्रण में है। लोगों से अपील है कि वे कानून अपने हाथ में न लें।
शरद पवार बोले- सत्ता पक्ष ऐसी प्रवृत्तियों को बढ़ावा देता है​​​​​​​
NCP प्रमुख शरद पवार ने कहा कि अगर कोई औरंगजेब की तारीफ में फोटो या पोस्टर लगाता है तो क्या उसके लिए लॉ एंड ऑर्डर पर हमला या हिंसा करने की जरूरत है? पवार ने आरोप लगाया कि सत्ता पक्ष ऐसी प्रवृत्तियों को बढ़ावा देता है।
कुछ लोग जानबूझकर भेदभाव कर रहे हैं। राज्य में शांति स्थापित करना सरकार की जिम्मेदारी है, लेकिन उनसे जुड़े लोग सड़कों पर उतरने लगें तो अहिंसा से कटुता पैदा होना ठीक नहीं है। जो हो रहा है, उसके पीछे एक विचारधारा है।
यह खबर भी पढ़ सकते हैं...
महाराष्ट्र के अहमदनगर में दो गुटों में हिंसा, जुलूस के दौरान नारेबाजी पर पथराव हुआ​
महाराष्ट्र के अहमदनगर में जुलूस के दौरान 2 गुटों में पथराव हो गया। पुलिस के मुताबिक, शेवगांव इलाके में संभाजी जयंती के दौरान जुलूस निकाला जा रहा था। जुलूस में लोगों ने धर्म स्थल के पास से गुजरते वक्त नारेबाजी की थी। इसके बाद दोनों ओर से पथराव शुरू हो गया। पूरी खबर पढ़ें...